**Dôvodová správa**

**B. Osobitná časť**

**Čl. I**

**K bodu 1** [§ 1 písm. c)]

V § 1 sa deklaratórne a taxatívnym spôsobom ustanovujú skutočnosti, ktoré upravuje nariadenie. Jednou z týchto skutočností sú aj štandardy v špecializačných vzdelávacích programov, ktoré sú upravené v prílohe nariadenia. Navrhuje sa rozšíriť úpravu štandardov špecializačných vzdelávacích programov o dobu trvania týchto programov.

**K bodu 2** [§ 1 písm. d)]

Navrhuje sa rozšíriť taxatívny výpočet skutočností, ktoré upravuje nariadenie o úpravu obdobia, ktoré sa nezapočítava do doby podľa § 5a ods. 1 zákona.

**K bodu 3** [§ 2 ods. 3]

Legislatívno technická úprava súvisiaca s navrhovanou úpravou § 2a v bode 4.

**K bodu 4** [§ 2a až § 2c]

**§ 2a**

Navrhuje sa ustanoviť minimálnu a maximálnu dĺžku trvania špecializačného vzdelávacieho programu, s tým, že sa ustanovujú obdobia neúčasti na špecializačnom vzdelávacom programu z objektívnych a taxatívne vymenovaných dôvodov, ktoré sa do celkovej doby trvania špecializačného vzdelávacieho programu nebudú započítavať. Súčasne sa navrhuje, aby tieto obdobia preukazoval účastník špecializačného vzdelávacieho programu príslušnej vzdelávacej inštitúcii.

**§ 2b**

Do obdobia, počas ktorého sa uplatňuje právna fikcia podľa § 5a ods. 1 zákona sa navrhuje nezapočítavať obdobie podľa § 2a ods. 2 nariadenia, keďže obdobia, s taxatívne vymenovanými dôvodmi podľa § 2a ods. 2 nariadenia sa vzťahujú k dobe trvania špecializačného vzdelávacieho programu, ktorý sa začal.

**§ 2c**

Účastníkovi špecializačného vzdelávacieho programu, ktorý začal pred 1. januárom 2024 a ktorý účastník vzdelávania nemohol z dôvodov podľa § 2a ods. 2 ukončiť a splniť tak podmienku osobitného kvalifikačného predpokladu, sa do doby trvania špecializačného vzdelávacieho programu nebude započítavať obdobie podľa § 2a ods. 2, ak účastník špecializačného vzdelávacieho programu preukáže neúčasť na vzdelávaní vzdelávacej inštitúcii ďalšieho vzdelávania, ktorá špecializačný vzdelávací program uskutočňuje, v lehote do 31. januára 2024.

**K bodu 5** [príloha]

Legislatívno – technická úprava súvisiaca s § 2a ods. 1 v bode 4.

**Čl. II**

V nadväznosti na prijatú právnu úpravu a účinnosť zákona č. 116/2023 Z. z., ktorým sa mení a dopĺňa zákon č. 219/2014 Z. z. o sociálnej práci a o podmienkach na výkon niektorých odborných činností v oblasti sociálnych vecí a rodiny a o zmene a doplnení niektorých zákonov v znení neskorších predpisov, sa účinnosť nariadenia navrhuje od 1. januára 2024.